In nomine summæ et individuæ Trinitatis. Ego Gothefredus Dei gratia Lingonensium humilis Episcopus, omnibus sanctæ matris Ecclesiæ filiis in perpetuum. Notum facimus, tam præsentium ætati quam futuræ posteritati, Domnum Gerardum Besuensem, ejusdemque loci Monachos, decimam partem alodii, quam habebant in Colungiis, et omnem parrochiam et ad ipsam pertinentia, per manum nostram sanctimonialibus de Colungiis dedisse, et concessisse. Ita tamen quod singulis annis ab ipsis sanctimonialibus Abbas Besuensis Ecclesiæ sex libras de cera usque ad octavas Natalis Domini pro alodio, et parrochia haberet. Concessit etiam idem consenciente suo Capitulo sanctimonialibus de Colungiis decimam ejusdem loci, quam quidam homines sibi usurpaverant. Pro qua decima mulieres ibidem Deo devotæ reddant eis octo minas bladi per medium annuatim.